Parikymppinen mies kertoi poliisikuulustelussa seikkaperäisesti matkansa vaiheista.

Video: Törkeästä varkaudesta syytetty mies peitti kasvonsa oikeudessa.

Suomen ja Viron poliisiviranomaiset löysivät Vantaan Veikkaus-varkaan viikko sen jälkeen, kun poikkeuksellisen arvokas käteisanastus kävi ilmi joulukuun 22. päivänä 2018 Flamingon Pelaamo-salilla.

Epäilty, vuonna 1999 syntynyt mies kertoi alkaneensa kavaltaa työnantajansa kassasta ensin pienempiä summia. Miehen kertoman mukaan lopullinen varkaus ja pakomatka tulivat eteen hetken mielijohteesta, kun jäljet alkoivat valmiiksi johtaa sylttytehtaalle.

Epäilty sai edeltävänä päivänä esimieheltään sähköpostiviestin, jossa kyseltiin, miksi kassasta puuttuu yli 17 000 euroa. Mies oli aloittanut työt normaalisti pakopäivänään ja vastasi viestiin.

– Sitten tajusin, että se on tajuttu, että sieltä puuttuu se raha. Inventoinnit oli minun nimellä tehty, joten tiesin, että epäilys osuu minuun. Menin siinä niin sanottuun paniikkiin, epäilty kertoi.

Varastettu omaisuus oli helppokäyttöistä rahaa, miehen mukaan yksinomaan 5–100 euron seteleitä.

Mies ei halunnut muille ongelmia, muttei myöskään sanojensa mukaan halunnut ottaa vastuuta teostaan. Hän sulki Pelaamon, ohjasi asiakkaat ulos ja lähti. Koneet ja kassa jäivät päälle.

”Ihmettelin ja mietiskelin”

Mies ajeli takseilla ja majoittui hotelleissa Pärnussa ja Tallinnassa. Hän teki holtittomia ostoksia ja hankki itselleen tekemistä hotellihuoneeseen. Kuulustelukertomuksista ei välity erityisen hohdokas kuva pakomatkasta. Mies osti pelikonsoleita, tietokoneen ja kahmalokaupalla erilaisia videopelejä.

– En tehnyt oikein muuta kuin söin ja olin hotellihuoneessa. –– Aika paljon vietin siellä hotellihuoneessa ja aulabaarissa aikaa, mies kertoi.

Ostosten lisäksi hän kävi harrastamassa uhkapelejä kasinolla. Pakomatkansa aikana hän ei ollut kehenkään yhteydessä. Oma puhelin oli kiinni, käytössä oli prepaid-liittymä. Nuori mies luki Suomen lehdistöä, muttei väitteensä mukaan nähnyt omaa tapaustaan koskevaa uutisointia.

– Söin vaan ja ihmettelin ja mietiskelin, hän tiivisti.

Juttu jatkuu kuvan jälkeen.

Nuori mies kertoi toimineensa suunnittelemattomasti ja hetken mielijohteesta. ANTTI HALONEN

Esimies: ”Tajusi, että oli jäänyt kiinni”

Yhdessä vaiheessa pakoa Viron poliisi sai epäiltyyn puhelinyhteyden prepaid-numeron kautta. Poliisi kertoi, että miehen äiti ja tyttöystävä olivat hänestä huolissaan.

– He pitkittivät sitä puhelua ja lopulta kertoivat paikantavansa sitä. Menin siinä lukkoon ja löin punaista luuria. Tuli taas sellainen pakoefekti, ja kirjauduin ulos hotellista.

Epäillyn esimies Veikkaukselta kertoi, että mies oli työntekijänä samanlainen kuin muutkin nuoret miehet: innokas ja osaava. Kun pomo katsoi sähköpostivastausta katoamista edeltäneenä päivänä, hän teki heti johtopäätöksen.

– Hän yritti selkeästi selittää asiaa ja tajusi, että oli nyt jäänyt kiinni tästä anastuksesta. Tämä on minun oma arvioni tapahtuneesta, mies kertoi.